**ΕΙΣΗΓΗΣΗ ΤΗΣ ΕΠΙΤΡΟΠΗΣ ΕΙΡΗΝΗΣ ΧΑΛΑΝΔΡΙΟΥ (ΜΕΛΟΣ ΤΗΣ ΕΕΔΥΕ)**

**ΣΤΗ ΣΥΣΚΕΨΗ ΦΟΡΕΩΝ ΣΤΙΣ 7 ΙΟΥΛΙΟΥ 2025**

**ΕΞΩ Η ΕΛΛΑΔΑ ΑΠΟ ΤΟΝ ΠΟΛΕΜΟ. ΟΧΙ ΣΤΗΝ ΠΟΛΕΜΙΚΗ ΟΙΚΟΝΟΜΙΑ**

Η ανθρωπότητα, ο εργαζόμενος λαός, **παρακολουθεί με αγωνία την εξέλιξη των δύο μεγάλων πολέμων στην Ουκρανία και στη Μέση Ανατολή**, προσμένοντας την ώρα που θα κατατεθούν τα όπλα και θάρθει η πολυπόθητη ειρήνη. Δυστυχώς μια τέτοια προοπτική δεν φαίνεται για το άμεσο μέλλον, όπως διακητύσσουν με λόγια και πράξεις, οι ισχυροί της γης που σέρνουν τους λαούς βαθύτερα στον πολεμικό όλεθρο και στη **λυσσαλέα μάχη για τα συμφέροντα** και την πρωτοκαθεδρία, μιάς κάστας πλουτοκρατών, που βρίσκεται στη μια ή στην άλλη ομάδα των παγκόσμιων αντίπαλων συμμαχιών: **Tων Δυτικών** (ΗΠΑ, ΕΕ, ΝΑΤΟ) και των **Ευρασιατικών** με αρχηγούς την Κίνα και τη Ρωσία και ισχυρή περιφερειακή δύναμη το Ιράν. **Όταν στο βάλτο μαλώνουν τα βουβάλια την πληρώνουν τα βατράχια** και αυτός ο βάλτος επεκτείνεται από την Ευρώπη και τη Μέση Ανατολή, ως την Αφρική, τον Αρκτικό κύκλο ακόμη και το διάστημα και δεν υπάρχει χώρα, δεν υπάρχει λαός όπου γης που να μην εμπλέκεται και να μην πληρώνει το κόστος. **92 κράτη εμπλέκονται σε 56 ενεργές συγκρούσεις στον πλανήτη τις περισσότερες μετά τον β΄ παγκόσμιο πόλεμο.**

**Η πρόσφατη σύνοδος του ΝΑΤΟ στη Χάγη** που αποδείχτηκε καθαρά πολεμική, υπερψήφισε την αύξηση των πολεμικών δαπανών στο **5% του ΑΕΠ** των χωρών του συμφώνου που μεταφράζεται σε αύξηση **613 δισ. ευρώ** ετησίως και την ενίσχυση των πολεμικών βιομηχανιών για να παράγουν περισσότερα όπλα ακόμη και πυρηνικά! **Η κοινή «πυρηνική ομπρέλα»** υπό την ηγεσία των ΗΠΑ που είναι περισσότερα πυρηνικά σε περισσότερες χώρες, διευρύνθηκε. Η σύνοδος χάραξε με σαφήνεια μέτωπο απέναντι στη Ρωσία και την Κίνα και δεν άφησε καμιά αμφιβολία ότι ο καυγάς είναι για την πρωτοκαθεδρία και τους ανταγωνισμούς για την πολιτική επιρροή, την εκμετάλευση των δρόμων μεταφοράς ενέργειας και εμπορευμάτων, και των πλουτοπαραγωγικών πηγών των χωρών της γης και ότι περνάει μεσα από την πολεμική προετοιμασία. Αφιερωμένη στις μπίζνες του πολέμου με άνοιγμα και διεύρυνση της χρηματοδότησής τους, ήταν και η **σύνοδος του Ευρωπαϊκού Συμβούλιου** που έγινε αμέσως μετά, ξεκαθαρίζοντας πως η ΕΕ λειτουργεί συμπληρωματικά προς το ΝΑΤΟ. ‘Εχει αποφασισμένα τα **800 δις. του προγράμματος Rearm Europe** για ενίσχυση των πολεμικών βιομηχανιών που θα εξασφαλίσει **από λαϊκές θυσίες**: Περικοπές σε υγεία, παιδεία, νέα ληστεία των αποθεματικών των ασφαλιστικών ταμείων, αύξηση ηλικίας συνταξιοδότησης, περικοπές στα εργατικά δικαιώματα όπως το πρόσφατο συνεχές εργασιακό 13ωρο και άλλα.

 Ο απλός νούς των λαών που προορίζονται να γίνουν κρέας για τα κανόνια των ισχυρών, (να εξασφαλίσουμε και τα “απαραίτητα στρατεύματα”, εννοώντας μέτρα υποχρεωτικής στράτευσης, είπε ο Γενικός Γραμματέας του ΝΑΤΟ), αντιλαμβάνεται πως **τα όπλα που παράγονται πρέπει και να ξοδευτούν** και να ξαναπαραχθούν, **για να ξανασκοτώσουν παιδιά** **του λαού** **στα πολεμικά μέτωπα που έτσι δεν πρόκειται να κλείσουν ποτέ** . Άρα κανένα δρόμο για την ειρήνη δεν χαράζουν οι εξοπλισμοί, όπως δεν χάραξε δρόμο για την ειρήνη ο πρόεδρος των ΗΠΑ Τράμπ, που τη μια μέρα διακήρυξε την **“ειρήνη μέσω της ισχύος”** και την άλλη έσπευσε να δείξει αυτή την ισχύ, καμαρώνοντας στη συνέχεια με αλαζονία, **βομβαρδίζοντας** το Ιράν. Ταυτόχρονα ενίσχυσε περισσότερο το Ισραήλ στη “βρώμικη δουλειά” της γενοκτονίας του λαού της Παλαιστίνης που έχει καταδικάσει σε λιμό, εργαλειοποιώντας και την ανθρωπιστική βοήθεια και των επιθέσεων στους λαούς του Λιβάνου, της Συρίας, της Υεμένης , και του Ιράν, έχοντας ιστορικό επεμβάσεων στη Λιβύη, το Αφγανιστάν, το Ιράκ και τη Γιουγκοσλαβία, μόνο τα τελευταία χρόνια

**Οι προφάσεις** των ισχυρών της γης για τους πολέμους, περίσσεψαν και περίσσευαν πάντοτε και **προμήνυαν όλο και μεγαλύτερο πολεμικό όλεθρο**. Άλλες φορές αποδείχτηκαν κατασκευασμένες, άλλες ανυπόστατες και άλλες δεν διερευνήθηκαν καν, **μένοντας στην λήθη της ιστορίας, οι νεκροί όμως οι καταστροφές και οι θυσίες των λαών είναι πραγματικές**. Καταγράφονται κάθε φορά με αυξανόμενους αριθμούς και **καταδικάζουν τους λαούς σε θανάτους, φτώχεια, μετανάστευση, καταστροφές.** **Γυρίζουν πίσω τον τροχό της ιστορίας**, στερώντας τους λαούς από τα επιστημονικά επιτεύγματα που θα μπορούσαν και πρέπει να κάνουν **τη ζωή τους καλύτερη:** To ωράριο εργασίας μικρότερο, την υγεία καλύτερη με θεραπείες για θανατηφόρες νόσους, το περιβάλλον ασφαλέστερο. Αντί γιαυτό σημαντικότατα επιστημονικά επιτεύγματα και έρευνες προσανατολίζονται και εντάσσονται στην καταστροφική πολεμική μηχανή, γιατί γεμίζει με πολύ μεγαλύτερα ποσοστά κέρδους, λίγες τσέπες. Οι λαοί παρακολουθούν έντρομοι ζωντανά πολεμικές επιχειρήσεις κινηματογραφικής φαντασίας, όπως μαζικές ανατινάξεις μέσω τηλεφώνων και βομβαρδισμούς από αριστοτεχνικά κρυμένα drowns, αλλά περιμένουν μήνες και για την απλούστατη επέμβαση, ούτε λόγος για πιό εξειδικευμένη δωρεάν, εκτεθειμένοι στην επανεμφάνιση ξεπερασμένων λοιμώξεων (πχ ιλαρά). Η υγεία και τη ζωή απειλούνται από τα **εξοντωτικά εργασιακά ωράρια, τις φωτιές και τις πλημμύρες** που δεν είναι “κατορθωτό” να αντιμετωπιστούν! Τα αυξημένα αντανακλαστικά ευαισθησίας της **νέας γεννιάς,** παραπαίουν από μία κοινωνική πραγματικότητα ψευτιάς, απάτης, φραγμών στη δουλειά και τη μόρφωση και πολιτιστικής εγκατάλειψης, σε πρότυπα ατομισμού, ρατσισμού και επιθετικότητας, με ολέθρια αποτελέσματα τις εξαρτήσεις, την παραβατικότητα και το έγκλημα.

**Φτάνει πιά. Δεν δεχόμαστε άλλες προφάσεις για νέες ανθρωποθυσίες**. Δεν δεχόμαστε τις προφάσεις **“αυτοάμυνας”** του Ισραήλ, δεν δεχόμαστε τις προφάσεις **“προστασίας από πυρηνικά”** που επιστρατεύθηκαν για την επίθεση στο Ιράν, από χώρα και συμμάχους που έχουν πυρηνικά όπλα και σχεδιάζουν την επέκτασή τους. Δεν δεχόμαστε να θεωρείται **“αναθεωρητισμός**” η απαράδεκτη επίθεση της Ρωσίας στην Ουκρανία αλλά όχι αυτή του Ισραήλ και των ΗΠΑ στο Ιράν. Ούτε να είναι σεβαστή η ελευθερία αποφάσεων των τζιχαντιστών που κυβερνούν τη Συρία αλλά όχι της κυβέρνησης του Ιράν όποια και αν είναι. Η ειρήνη δεν θα έρθει μέσα από όλο και περισσότερες πολεμικές φωτιές, **με κίνδυνο να ξαναφουντώσει νέα παγκόσμια σύρραξη** που θα είναι καταστροφικότερη από τις δύο προηγούμενες που έζησε η ανθρωπότητα. **Ο κίνδυνος μεγαλώνει καθημερινά**, όσο οι πολεμικές αποθήκες γεμίζουν και αδειάζουν, τα εργοστάσια που έφτιαχναν φάρμακα και αυτοκίνητα φτιάχνουν άρματα μάχης, η νεολαία εκπαιδεύεται να σκοτωθεί για μισθό που ισοδυναμεί με κέρδος λαχειοφόρου, αν ληφθεί υπόψη το ρίσκο θανάτου και τα καταφύγια ξανανοίγουν με οδηγίες επιβίωσης για 72 ώρες. **Η Ειρήνη θα έρθει μέσα από το σεβασμό των συνόρων και του δικαιώματος του λαού κάθε χώρας, να κάνει κουμάντο στον τόπο του,** όπως μπορεί και θέλει και από **διακρατικές σχέσεις συνεργασίας για έργα ειρήνης** και όχι για πολεμικά σφαγεία. Για παράδειγμα εκτός από τα αχαρτογράφητα αποτελέσματα της καταστροφής που υπέστησαν οι πυρηνικές εγκαταστάσεις στο Ιράν, από τις Ισραηλινές και τις επιθέσεις των ΗΠΑ, με πολεμικό υλικό που προκαλεί ίλιγγο, το άμεσο και σίγουρο αποτέλεσμα της επίθεσης, ήταν η αναστολή της συνεργασίας του με τον Διεθνή Οργανισμό Ατομικής Ενέργειας, αυτόν που το Ισραήλ περιφρονεί κατάφωρα με το νά έχει 90 “αδήλωτες” πυρηνικές κεφαλές και αυτό μόνο ειρηνικό βήμα δεν είναι, σε συνδυασμό με τις απειλές Τράμπ για επανάληψη της επίθεσης.

**Ο Ελληνικός λαός θα υποστεί τις συνέπειες και από την νέα αύξηση των πολεμικών δαπανών, στις οποίες δυστυχώς η κυβέρνηση πρωτοστατεί** ανάμεσα στις χώρες του ΝΑΤΟ και της ΕΕ, μάτωσε, ματώνει και **κινδυνεύει από την** **αποστολή στρατού, ναυτικού, αεροπορίας** σε πολεμικές αποστολές εκτός της Ελλάδας, είτε αφορούν το ΝΑΤΟ είτε την ΕΕ. Η Ελλάδα που χαρακτηρίστηκε απο τον πρωθυπουργό **“σκληρός πυρήνα**ς” του ΝΑΤΟ, ξεπερνάει το σημερινό όριο του ΝΑΤΟ του 2% του ΑΕΠ για στρατιωτικές δαπάνες, **ξοδεύει ήδη 3%** που αντιστοιχεί σε πάνω από **7δις. ευρώ το χρόνο** και έχει ψηφίσει 12ετές εξοπλιστικό πρόγραμμα **25 δις.ευρώ!** Ο πρωθυπουργός της χώρας, επιδεικνύει τις θυσίες του Ελληνικού λαού στα διεθνή φόρα του ΝΑΤΟ και της ΕΕ, δηλώνει πρόθυμος να τις μεγαλώσει στο 5% και ζητά να μην εξαιρεθεί από το 5% καμμιά χώρα μέλος του ΝΑΤΟ. Υπέγραψε στη σύνοδο του ΝΑΤΟ δέσμευση ότι η χώρα θα είναι ανάμεσα σε αυτές που θα αποθηκεύσουν και θα **διακινήσουν πρώτες ύλες για πολεμικό εξοπλισμό**. Στηρίζει με ενθουσιασμό κάθε εξοπλιστικό πρόγραμμα της ΕΕ, ακόμη και το **διαβόητο SAFE** που δίνει τη δυνατότητα χρηματοδότησης της Τουρκίας για ανάπτυξη πολεμικής βιομηχανίας. Κυβερνητικοί παράγοντες **επαίρονται** πως είναι ένα βήμα πίσω από τις ΗΠΑ και το alter ego τους στη Μέση Ανατολή, το κράτος δολοφόνο του Ισραήλ, στην **επίδειξη ισχύος**, αλλά στάθηκαν **ανίκανοι και χωρίς βοήθεια,** στο να καταργήσουν το **Τουρκολυβικό μνημόνιο** που συχνά-πυκνά ανακινείται από το 2019 που υπογράφτηκε και τις πρόσφατες αξιώσεις της Λιβύης στα Ελληνικά χωρικά ύδατα, **το δόγμα της Γαλάζιας πατρίδας** που παραμένει κατατεθειμένο στον ΟΗΕ, **το Τούρκικο casus belli** δηλαδή την απειλή με πόλεμο, αν τολμήσει η Ελλάδα να διεκδικήσει τα διεθνώς παραδεκτά στο Αιγαίο και τις θαλάσσιες ζώνες, **το γκριζάρισμα του Αιγαίου** και τις διαρκείς **παραβιάσεις** του εναέριου χώρου, και πάνω από όλα την **κατοχή του 30% της Κύπρου εδώ και 50 χρόνια**. Δεν δεχόμαστε να αποδυναμώνει η άμυνα της χώρας επειδή **οι αποθήκες αδειάζουν για να ενισχυθούν πολεμικά μέτωπα** και ξένες για το λαό μας στρατιωτικές-πολεμικές ανάγκες, όπως γίνεται με τις αποστολές στην **Ουκρανία**, με τους πυραύλους **Patriot στη Σαουδική Αραβία**, με την αποστολή ακόμη και της πρώτης από τις πολυδιαφημισμένες φρεγάτες Μπελαρά που ματώνουμε για να προμηθευτούμε από τη Γαλλία, **στον Ινδικό Ωκεανό** όπως αναγγέλθηκε, τα σχέδια για αποστολές και στον **Περσικό κόλπο**, τις αποστολές στην **Ερυθρά θάλασσα, τη Λιβύη, το Λίβανο** που είναι επιθετικές κινήσεις της ΕΕ σε θέατρα πολέμων, τη συμμετοχή σε Ενωσιακές και Αμερικάνικες **πολεμικές περιπολίες στη Μεσόγειο**. Δεν δεχόμαστε η χώρα να είναι πρωτοπαλίκαρο σε **κατασκοπευτικές αποστολές σε όλα τα Βαλκάνια**, μια ανάσα από την Ουκρανία και τη Ρωσία, **πεδίο βολής για ασκήσεις επιθετικών σχηματισμών** και **κέντρο εκπαίδευσης Ουκρανών, Ισραηλινών** στρατιωτών και γύρευε ποιών άλλων στο μέλλον και **πέρασμα για πολεμικές αποστολές**, ενάντια σε άλλους λαούς. Τα αεροπλάνα που βομβάρδισαν το Ιράν ανεφοδιάστηκαν πάνω από την Κρήτη, από **ιπτάμενα τάνκερ που απογειώθηκαν από τη Σούδα.** Δεν δεχόμαστε τους Ισραηλινούς μακελάρηδες να τρυπώνουν στα σχολειά για να επηρεάσουν νεανικές συνειδήσεις, ούτε να εκβιάζουν τη σπουδάζουσα νεολαία με συνεργασίες με τα Πανεπιστημιακά ιδρύματα. Το ιστορικό της Ελληνικής εμπλοκής είναι παλιό και οι ευθύνες βαραίνουν όσους το στήριξαν και το στηρίζουν.

 **Όμως η χώρα και ο λαός μας δεν μπορεί πια να ακροβατεί και να χώνεται όλο και πιό βαθειά στους ανταγωνισμούς των ισχυρών για την ενέργεια, τους δρόμους μεταφοράς και τις επενδύσεις των ολίγων, από τις οποίες ο λαός μας δεν είδε κανένα όφελος, αντίθετα η ακρίβεια μεγαλώνει και οι κοινωνικές παροχές μειώνονται**. Τον πόλεμο στην Ουκρανία τον πλήρωσαν περισσότερο και πρώτοι από όλο το λαό, **οι αγρότες** μας με την κατάργηση των συναλλαγών λόγω των κυρώσεων στη Ρωσία, αλλά το ρεύμα ακρίβηνε, παρόλες τις πολυδιαφημισμένες ενεργειακές εγκαταστάσεις για το Αμερικάνικο φυσικό αέριο και τη διακόμησή του. Α**υξήθηκαν όμως τα εφοπλιστικά κέρδη** από τη διαμετακόμιση του Αμερικάνικου LNG και τα κέρδη των **Ελληνικών διϋλιστηρίων** που εφοδιάζουν με καύσιμα Αμερικάνικα πολεμικά πλοία και υποβρύχια ακόμη και στον Ινδικό ωκεανό! (πχ η Motor oil). Ελληνικοί όμιλοι κερδίζουν από μπίζνες και με την Τουρκία παρόλη τη διαρκή αμφισβήτηση των κυριαρχικών δικαιωμάτων της χώρας. Από τις **μπουλντόζες ανοικοδόμησης** που διαγκωνίζονται ποιά θα καρπωθεί τα περισσότερα, ληστεύοντας ξανά τους καταρημαγμένους από τον πόλεμο λαούς, θα έχουν όφελος μόνο μεγαλοεπιχειρηματίες, ανάμεσά τους και Ελληνικοί όμιλοι και όχι ο Ελληνικός και οι άλλοι λαοί. **Η αποδέσμευση από κάθε επιθετικό συνασπισμό και το καθάρισμα της χώρας από κάθε επικίνδυνη ξένη πολεμική αποθήκη είναι επιτακτική ανάγκη**. Ο συναγερμός πού ήχησε με την επίθεση των ΗΠΑ στο Ιράν, με αυξημένη επιτήρηση και περιπολίες ακόμη και στο κέντρο της Αθήνας για προστασία από αντίποινα, ακόμη και οι συλλήψεις για κατασκοπεία, είναι ατράνταχτη απόδειξη ότι **ο κόμπος έφτασε στο χτένι και οι κίνδυνοι για το λαό τεράστιοι. Η κυβέρνηση δεν έχει καμία εξουσιοδότηση να τους αναλαμβάνει, συσκοτίζοντας την πραγματικότητα**. Οι φωνές αντίστασης σε όλο τον κόσμο μεγαλώνουν, πολλές φορές με κίνδυνο ζωής, όπως μέσα στο Ισραήλ. **Ο δρόμος για την ειρήνη** που είναι το όνειρο των παιδιών και των Ελληνίδων μανάδων περνάει μέσα από:

**Τη διακοπή των σχέσεων με το κράτος δολοφόνο του Ισραήλ.**

**Το σταμάτημα της γενοκτονίας** του Παλαιστιναικού λαού. Την απρόσκοπτη **παροχή ανθρωπιστικής βοήθειας** και την **αναγνώριση του κράτους της Παλαιστίνης στα σύνορα του 67,** όπως αποφάσισε ο ΟΗΕ και η Ελληνική Βουλή ομόφωνα το 2015

**Την επιστροφή των Ελληνικών αποστολών** και των στρατιωτών μας από την Ερυθρά, το Λίβανο και τη Σαουδική Αραβία.**Την αποδέσμευση της χώρας από κάθε πολεμική αποστολή και εμπλοκή**

**Την άρνηση στην πολεμική οικονομία**, την αύξηση των στρατιωτικών δαπανών στο 5% του ΑΕΠ ισοδύναμο με 613 δις.ευρώ , και τα 800 δις.ευρώ του Reaem Europe που συνεπάγεται νέες θυσίες για το λαό.

**Αλληλεγγύη** στον Παλαιστινιακό λαό, στους λαούς του Ιράν, του Λιβάνου, της Συρίας, της Υεμένης και **σε όλους τους λαούς της περιοχής και όλης της γης που θυσιάζονται στα πολεμικά μέτωπα** **!**